Pa de Giovanni de' Bardi (Incruscato) na Accademia della Crusca
**Giovanni de' Bardi**, nado o 5 de febreiro de 1534 en Florencia e finado en setembro de 1612, conde de Vernio, foi un literato, militar, escritor, compositor e crítico italiano. É coñecido por ser un dos promotores da Camerata Fiorentina ou Camerata de' Bardi.

Giulio Caccini, no prefacio de *Euridice*, fala del nos seguintes termos:

> 
> 
> All'Illustrissimo Signore il Signor Giovanni Bardi de' Conti di Vernio, Luogotenente Generale dell'Una e dell'Altra Guardia di N. S.RE Oss.mo
> 
> 

Ás veces é coñecido como **Giovanni de' Bardi** ou **Giovanni dei Bardi**.

Traxectoria
-----------

Giovanni de' Bardi naceu en Florencia o 5 de febreiro de 1534. Pertencente á rama da famosa familia Bardi de Vernio, estudou latín, grego e composición musical, aínda que durante os seus anos de xuventude participou en campañas militares. Combateu en Siena contra o exército de Cosimo I de' Medici e logo participou no asedio de Malta contra os turcos en 1565. Posteriormente, co rango de capitán, combateu xunto a Maximiliano II, contra os turcos en Hungría. Mais cando non se atopaba en campañas militares exerceu como mecenas de música e arte no seu pazo de Florencia.

Bardi é famoso por se o anfitrión, patrón e inspirador do grupo de compositores, teóricos musicais e académicos que formaban a Camerata Florentina, o grupo que tentou restaurar o efecto estético da antiga música grega á práctica contemporánea. Algunhas personalidades que formaron parte do grupo foron Vincenzo Galilei (pai do astrónomo Galileo), Giulio Caccini, e Pietro Strozzi, e derivaron a súa inspiración de escritos de Girolamo Mei, o primeiro erudito do teatro grego antigo e a música da época. O resultado da asociación foi a invención da monodía, e pouco despois, a ópera; ademais, as innovacións introducidas na música pola Camerata baixo a dirección de Bardi foron algunhas das características definitorias da música barroca.

Aínda que tamén era compositor, poucas das súas obras sobrevivíron: unicamente uns cantos madrigais. Curiosamente, parece que non provou sorte coa monodía el mesmo. Así mesmo, organizou ou escribiu varios *intermedi* en Florencia, os entretementos populares da corte que tiñan lugar entre os actos dos dramas falados (e que inclúen actuación, cancións, danza e mimo — e polo tanto sendo outro importante precursor da ópera). Tamén escribiu obras de teatro, incluíndo algunhas das obras para as que tamén se escribiron os *intermedi*.

Vincenzo Galilei tiña un alto concepto de Bardi, e adicoulle o seu famoso *Dialogo della musica antica et della moderna*. No *Dialogo*, Galilei condena a polifonía, alaba a monodía, e expresa o seu desexo de que se restaure a práctica musical da Antiga Grecia; a música contemporánea, corrupta e incomprensible, debería ser substituída por unha versión idealizada da suposta música antiga de Grecia. Ironicamente, a Contrarreforma do Concilio de Trento acababa de condenar a práctica polifónica, pola mesma suposta falta (era demasiado difícil de comprender o seu texto), mais por razóns espirituais e non seculares.

A ópera de Bardi *L'amico Fido*, posta en escena por Bernardo Buontalenti foi interpretada en 1586 no *Salone degli uffizi*, con ocasión da voda entre Virginia De' Medici e Cesare D'Este.

Calcio florentino
-----------------

Giovanni Bardi tamén escribiu as regras en vigor na súa época do Calcio florentino (1580). O regramento conta con 33 capítulos (*Capitoli*), e constitúe a día de hoxe a base das regras do xogo moderno. Para este traballo, contou coa axuda do historiador Giulio Dati *il Licurgo di sì fatta pugna*.

Notas
-----

1. ↑  Britannica.com
2. ↑  Salvino Chiereghin, *Storia della musica italiana - Dalle origini ai nostri giorni*, Vallardi, Milán, 1937
3. ↑  Dati 1824, p. XXXIV

Véxase tamén
------------

### Bibliografía

* "Camerata", "Giovanni de Bardi" en *The New Grove Dictionary of Music and Musicians*, ed. Stanley Sadie. 20 vol. Londres, Macmillan Publishers Ltd. 1980. ISBN 1-56159-174-2
* Gustave Reese, *Music in the Renaissance*. Nova York, W.W. Norton & Co. 1954. ISBN 0-393-09530-4

### Ligazóns externas

Francesca Chiarelli at goldsmiths.ac.uk Consultado 2011-12-02

|  |  |
| --- | --- |
| Control de autoridades | 
* Wd: Q154899
* WorldCat
* VIAF: 7506568
* BAV: ADV10092036
* BNE: XX1561525
* BNF: 125690779
* CERL: cnp01231097
* DBI: ID
* Discogs: 4340274
* EBID: ID
* Europeana: ID
* FAST: 260422
* GEC: 0007743
* GND: 119373726
* ICCU: RAVV078356
* IMSLP: ID
* ISNI: 0000000110206414
* LCCN: n89664705
* MusicBrainz: ID
* NKC: ola2008452275
* OL: OL5301312A
* openMLOL: 96570
* SNAC: w61v7n8v
* SUDOC: 073725919
* Treccani: bardi-giovanni-conte-di-vernio
* ULAN: 500354007

 |